b'\n_START_ARTICLE_\nAbakachanas\n_START_SECTION_\nAnkstyvieji metai\n_START_PARAGRAPH_\nAbaka gim\xc4\x97 1234\xc2\xa0m. Mongolijos step\xc4\x97se. Jis buvo vyriausias ir mylimiausias pirmojo ilchano Chulagu s\xc5\xabnus (Temud\xc5\xbeino vaikaitis). Kartu su t\xc4\x97vu jis dalyvavo \xc5\xa1iojo 1256 m. \xc5\xbeygyje u\xc5\xbekariaujant musulmon\xc5\xb3 valstybes Artimuosiuose Rytuose (dab. Irano, Irako, Sirijos teritorijose). Prasid\xc4\x97jus karams tarp Chulagu ir Aukso ordos chano Berk\xc4\x97s, pasak arm\xc4\x97n\xc5\xb3 kronikininko Kirakoso Abaka buvo i\xc5\xa1si\xc5\xb3stas \xc4\xaf rytus, bendradarbiauti su \xc4\x8cagatajais.\n_START_SECTION_\nValdymas\n_START_PARAGRAPH_\n1265\xc2\xa0m. mirus Chulagu, Abaka buvo Chorasano ir Mazandarano valdytoju. Parvyk\xc4\x99s \xc4\xaf Azerbaid\xc5\xbean\xc4\x85 po nes\xc4\x97kmingo jaunesniojo brolio Jo\xc5\xa1muto bandymo u\xc5\xbeimti sost\xc4\x85 jis buvo pripa\xc5\xbeintas t\xc4\x97vo \xc4\xafkurto chanato did\xc5\xbeiuoju chanu (ilchanu). Vainikuotas 1265 m. bir\xc5\xbeelio 19 d. Chubilajaus patvirtinimas i\xc5\xa1 Kinijos buvo atgabentas tik 1270\xc2\xa0m. ir ta proga Abaka vainikuotas ilchanu antr\xc4\x85 kart\xc4\x85. _NEWLINE_Ne ilgai prie\xc5\xa1 savo mirt\xc4\xaf Chulagu nor\xc4\x97jo vesti Bizantijos princes\xc4\x99 ir 1265 m. imperatorius Mykolas VIII Paleologas jam i\xc5\xa1siunt\xc4\x97 nesantuokin\xc4\x99 dukter\xc4\xaf Marij\xc4\x85 Despin\xc4\x85 Paleolog\xc4\x99, kuri\xc4\x85 lyd\xc4\x97jo sta\xc4\x8ditiki\xc5\xb3 patriarchas Eutimijus. Ji \xc4\xaf Persij\xc4\x85 atvyko jau po Chulagu mirties ir i\xc5\xa1tek\xc4\x97jo u\xc5\xbe naujojo valdovo Abakos. Mongol\xc5\xb3 Marija Despina buvo vadinama Despina Chatun. Ji per\xc4\x97m\xc4\x97 krik\xc5\xa1\xc4\x8dioni\xc5\xb3 glob\xc4\x85, kai kuriose Abakos kaldintose monetose yra vaizduojamas kry\xc5\xbeius ir \xc4\xafra\xc5\xa1as arab\xc5\xb3 ra\xc5\xa1tu "dievo T\xc4\x97vo, S\xc5\xabnaus ir \xc5\xa0ventosios Dvasios, vienintelio Dievo, vardu".\n_START_SECTION_\nU\xc5\xbesienio politika\n_START_PARAGRAPH_\nAbaka t\xc4\x99s\xc4\x97 Chulagu prad\xc4\x97t\xc4\x85 kov\xc4\x85 su Aukso Orda, kuri buvo susivienijusi su Egipto mameliukais. 1265\xc2\xa0m. pabaigoje Abakos brolis Jo\xc5\xa1kutas sumu\xc5\xa1\xc4\x97 \xc4\xafsiver\xc5\xbeusias Aukso ordos paj\xc4\x97gas, vadovaujamas Nogajaus. 1266 m. apsaugai nuo antpuoli\xc5\xb3 i\xc5\xa1 \xc5\xa1iaur\xc4\x97s \xc4\xafsak\xc4\x97 pastatyti sien\xc4\x85 \xc5\xa1iauriniame Kuros up\xc4\x97s krante. Po to Abaka per\xc4\x97mjo \xc4\xaf puolim\xc4\x85, ta\xc4\x8diau tur\xc4\x97jo atsitraukti priart\xc4\x97jus pagrindin\xc4\x97ms Berk\xc4\x97s paj\xc4\x97goms. Kariuomen\xc4\x97s susitiko prie\xc5\xa1prie\xc5\xa1ais viena kit\xc4\x85, ta\xc4\x8diau pagrindinis susir\xc4\x97mimas ne\xc4\xafvyko, nes 1267 m. pard\xc5\xbeioje mir\xc4\x97 Berk\xc4\x97 ir Aukso Ordos paj\xc4\x97gos atsitrauk\xc4\x97 \xc4\xaf \xc5\xa1iaur\xc4\x99. Abaka sudar\xc4\x97 taik\xc4\x85 su nauju Aukso ordos chanu Mengu Tim\xc5\xabru. 1266\xc2\xa0m. jis pastat\xc4\x97 sien\xc4\x85 rytin\xc4\x97je Gruzijoje nuo Aukso ordos ir vykd\xc4\x97 karines kampanijas prie\xc5\xa1 Kaukazo gentis. 1278 m. u\xc5\xbekariavo Kaukazo tautas. _NEWLINE_Apie 1269\xc2\xa0m. \xc4\xaf Chorasan\xc4\x85 \xc4\xafsiver\xc5\xbe\xc4\x97 \xc4\x8cagataj\xc5\xb3 chano Barako paj\xc4\x97gos. 1270\xc2\xa0m. Abaka sumu\xc5\xa1\xc4\x97 ir i\xc5\xa1vijo Barako armij\xc4\x85. Mirus Barakui, 1272 ar 1273\xc2\xa0m. Abakos paj\xc4\x97gos u\xc5\xbe\xc4\x97m\xc4\x97 ir nusiaub\xc4\x97 Buchar\xc4\x85. Po to rimt\xc5\xb3 kar\xc5\xb3 Ilchanato rytuose nebuvo, nors Farso gyventojai tur\xc4\x97jo k\xc4\x99sti nuolatinius puldin\xc4\x97jimus i\xc5\xa1 ryt\xc5\xb3._NEWLINE_Kitus karus Abaka vykd\xc4\x97 su Egipto mameliukais d\xc4\x97l \xc4\xaftakos Sirijoje. 1268\xc2\xa0m. jo vasalas, Antiochija, pasidav\xc4\x97 Beibarsui I, 1269\xc2\xa0m. jis nesugeb\xc4\x97jo sutrukdyti mameliuk\xc5\xb3 \xc4\xafsiver\xc5\xbeimo \xc4\xaf Arm\xc4\x97nij\xc4\x85 (Kilikij\xc4\x85). Beibarso pastangos i\xc5\xa1laisvinti Rumo musulmonus nuo mongol\xc5\xb3 valdymo nepavyko, nes \xc4\x8dia jis susid\xc5\xabr\xc4\x97 su didele mongol\xc5\xb3 armija. 1277 m. Beibarsas gr\xc4\xaf\xc5\xbeo \xc4\xaf Egipt\xc4\x85, kur mir\xc4\x97._NEWLINE_Prie\xc5\xa1 mameliukus Abaka siek\xc4\x97 sudaryti s\xc4\x85jung\xc4\x85 su Europos valdovais, kurie patyr\xc4\x97 vien\xc4\x85 pralaim\xc4\x97jim\xc4\x85 mameliukams po kito. 1274 m. jo pasiuntiniai buvo Lione, 1276 m. Italijoje, 1277 m. - Romoje ir Anglijoje. Europoje galima s\xc4\x85junga su mongolais buvo sutikta su entuziazmu. Abakachanas gavo Anglijos karaliaus Eduardo I (1274 m.), Klemenso IV (1267 m.), Grigaliaus X (1274 m.) ir Mikalojaus III-ojo (1277 m.) lai\xc5\xa1kus. Abakachano pasiuntiniai dalyvavo 1277 m. Antrajame Liono susirinkime. Visgi realios paramos prie\xc5\xa1 Egipt\xc4\x85 Abaka nesulauk\xc4\x97. _NEWLINE_1280\xc2\xa0m. Abaka sureng\xc4\x97 atsakom\xc4\x85j\xc4\xaf \xc5\xbeyg\xc4\xaf prie\xc5\xa1 mameliukus, u\xc5\xbe\xc4\x97m\xc4\x97 ir sugriov\xc4\x97 Alep\xc4\x85. Kitais metais Abakos brolis Mengu-Tim\xc5\xabras susikov\xc4\x97 su mameliukais tarp Hamo ir Homso. M\xc5\xab\xc5\xa1is baig\xc4\x97si be ai\xc5\xa1kaus laim\xc4\x97tojo, abi pus\xc4\x97s patyr\xc4\x97 didelius nuostolius ir atsitrauk\xc4\x97. Tarp Abakos \xc5\xbemon\xc5\xb3 buvo Bizantijos imperatoriaus dukt\xc4\x97 Marija, kuri anks\xc4\x8diau buvo skirta Chulagu, ir jis palaik\xc4\x97 gerus santykius su ryt\xc5\xb3 krik\xc5\xa1\xc4\x8dionimis, tikriausiai d\xc4\x97l siekio tur\xc4\x97ti s\xc4\x85junginink\xc5\xb3 kovose su mameliukais ir viduje, kur \xc4\xafvairios mai\xc5\xa1tinink\xc5\xb3 grup\xc4\x97s irgi k\xc4\x97l\xc4\x97 galvas, pavyzd\xc5\xbeiui, izmailitai 1271\xc2\xa0m. u\xc5\xbe\xc4\x97m\xc4\x97 buvusi\xc4\x85 asasin\xc5\xb3 tvirtov\xc4\x99 Girdkuch\xc4\x85. Abaka religi\xc5\xa1kai buvo artimas budizmui ir i\xc5\xa1pa\xc5\xbeino prot\xc4\x97vi\xc5\xb3 \xc5\xa1amanizm\xc4\x85. Ilchanato sostin\xc4\x99 jis buvo perk\xc4\x97l\xc4\x99s \xc4\xaf Tebriz\xc4\x85. Abaka mir\xc4\x97 1284\xc2\xa0m. baland\xc5\xbeio 1 d. Hamadane nuo alkoholizmo. Jo brolis Tekuderas tapo sekan\xc4\x8diu ilchanu. Kaip ir t\xc4\x97vas, Abaka buvo palaidotas Urmijos e\xc5\xbeero \xc5\xa0ahi saloje.'